Philippus, Dei gratia Francorum rex, dilectis et fidelibus suis, karissimo consanguineo suo Odoni, duci Burgundię, et H., comiti Nivernensis, salutem et dilectionem. Noveritis quod abbas Cisterciencis semel et secundo nobis dixit, et tercio nobis per subcellarium Cisterciensem nobis mandavit apud Chinonem, quod vos volebatis arripere iter contra Arrianos, et ex toto cordis affectu ad hoc aspirebatis. Preterea idem subcellarius nobis dixit quod quingenti milites in Burgundia ad hoc erant parati. Nos autem super hoc deliberavimus cum comite Bolonię et Guidone de Dampetra, et eisdem proposuimus quod nos Simonem panetarium nostrum super hoc facto vobis transmisimus, et vos nobis respondistis per litteras vestras quod hoc sine assensu nostro nunquam faceretis. Preterea aliud in hoc facto consideravimus quod vos ex quo vobis in hoc facto sic responderatis contraria, qua intentione hoc iterum facere proponebatis. Preterea quidam nobis dicebant quod si nos hujusmodi iter impediremus, auxilium quingentorum militum contra Arianos impediremus, unde in optione nostra posuimus, quod si vos contra Arrianos ad servitium Dei ire velletis, nos bene, salvo servitio nostro, hoc volebamus, ex quo hoc volebatis, et illi tantum modo de Burgundia quia aliis de terra nostra nunquam volebamus licenciam donare nisi illic de Burgundia. Actum apud Chinonem, anno Domini M°CC° octavo mense maio.